
Ε Ρ Ω Τ Η Σ Η

ΠΡΟΣ ΤΟΝ ΥΠΟΥΡΓΟ: ΕΡΓΑΣΙΑΣ ΚΑΙ ΚΟΙΝΩΝΙΚΗΣ ΑΣΦΑΛΙΣΗΣ
ΘΕΜΑ: «Βιολογικός Καθαρισμός Εργατικών Κατοικιών Ξυλαγανής του Δήμου Μαρώνειας Ροδόπης»


Οι εργατικές κατοικίες της Ξυλαγανής αποτελούν ένα σύγχρονο οικισμό ο οποίος σχεδιάστηκε και υλοποιήθηκε ταχύτατα από τον Οργανισμό Εργατικής Κατοικίας από το 2007 ως το 2009 και οι οικίες κληρώθηκαν στους δικαιούχους το Νοέμβριο του 2008. 

Τα σπίτια αυτά, είναι 8 διαμερίσματα 102 τετραγωνικών μέτρων και 28 των 86 τ.μ., με όλες τις προδιαγραφές μιας σύγχρονης κατοικίας.

Παρά το γεγονός ότι το χρονοδιάγραμμα κατασκευής τηρήθηκε εκκρεμεί η ολοκλήρωση του βιολογικού καθαρισμού του οικισμού με αποτέλεσμα οι δικαιούχοι να μην μπορούν να εγκατασταθούν στα σπίτια τους.

Για την δημοπράτηση του έργου το μόνο που μένει είναι η αποδέσμευση των σχετικών κονδυλίων ώστε να προχωρήσει η δημοπράτηση και η εργολαβική σύμβαση του έργου.  Δεδομένου ότι η έλλειψη βιολογικού καθαρισμού καθιστά αδύνατη τη χρήση των ήδη κατασκευασμένων κατοικιών στους δικαιούχους, αφού δεν υφίσταται ούτε προβλέπεται άλλου είδους διαχείριση των οικιακών τους αποβλήτων, 

Ε Ρ Ω Τ Α Τ Α Ι
ο κ. Υπουργός
1) Γιατί καθυστερεί το έργο με επιπτώσεις στον οικογενειακό προγραμματισμό των δικαιούχων;

2) Πότε προβλέπεται η ολοκλήρωση από τον ΟΕΚ της χρηματοδότησης του έργου του Βιολογικού Καθαρισμού των Εργατικών Κατοικιών της Ξυλαγανής;
Αθήνα,
08 / 02 / 2010
Ο ερωτών Βουλευτής

Ευριπίδης Σ. Στυλιανίδης

Βουλευτής Ροδόπης

